text: Dramatisk redningsaktion ved Aarø fredag aften
  05 april 2019 kl. 19.56
  Fredag aften kæntrede en sejlbåd ved Aarø. Ombord var to mænd på 43 og 34 år, som blev reddet i land af et af Hjemmeværnets fartøjer. 
  Artiklen er opdateret lørdag med nye oplysninger fra politiet.
  Klokken 21.09 fredag aften fik Syd- og Sønderjyllands Politi en alarm-melding om, at en mindre sejlbåd båd med to mænd ombord var gået på grund og var ved at kæntre nær Aarø i Lillebælt.
  Ambulancer, indsatsleder og en helikopter rykkede ud, men det var et af Hjemmeværnets patruljefartøjer, der først fik kontakt til de to mænd ombord på båden. 
  Se mere på LocalEyes.dk
  De nødstedte sejlere blev reddet ombord på hjemmeværnsfartøjet og sejlet ind til fastlandet, hvor en læge tilså dem - og to mænd kunne tage hjem uden at skulle forbi sygehuset.
  Sejlbåden er blevet slæbt ind til havnen Aarøsund, oplyser vagtchef Bjørn Pedersen, Syd- og Sønderjyllands Politi, lørdag formiddag.
  - De uheldige sønderjyske sejlere slipper med forskrækkelsen - og vi har sluttet sagen, siger vagtchef Bjørn Pedersen til TV SYD.
  